Tullikoira koulutetaan leikin kautta

Tulli on kouluttanut ja käyttänyt huumekoiria vuodesta 1969.

Tullin koirakoulu tekee koulutusyhteistyötä Suomen vankeinhoitolaitoksen ja rajavartiolaitoksen kanssa. Siispä myös rajavartiolaitoksessa ja monessa vankilassa työskentelee Tullin koirakoulusta valmistuneita huumekoiria.

Tullikoiran koulutus perustuu leikkiin, ja sen pitää olla koirasta hauskaa. Jos ”saalista” ei vähään aikaan löydy, ohjaaja järjestää koulutusmielessä löytöjä, ettei koira unohtaisi miten kivaa saaliin löytäminen on.

Kurssien suunnittelussa ja kokoonpanossa otetaan huomioon työparin osaaminen ja ammattitaito sekä ympäristöt, joissa koiran kanssa tullaan työskentelemään. Koiran toimenkuvaan voivat kuulua muun muassa satamat, lentokentät, rekka- ja henkilöautot, pienveneet, varastot, matkustajahallit sekä kaikki mahdolliset välineet ja paikat, joissa erilaisia tuotteita salakuljetetaan tai joissa niitä säilytetään.

Tullikoiran on pystyttävä työskentelemään myös väentungoksessa, metelissä, voimakkaissa hajuissa ja ahtaissa paikoissa.

Koira reagoi opetettuihin hajuihin missä ja milloin tahansa, myös ilman eri käskyä. Koira löytää huumeen, savukkeet tai käteisen rahan mekko nopeasti. Sillä ei ole myöskään mitään ennakkoluuloja siitä, missä tai kenellä niitä voi tai ei voi olla.

Työssä oleville koirille järjestetään vuosittain viikon mittaisia kertauskursseja, joissa opitaan uutta ja kerrataan jo koulutettuja asioita, korjataan mahdollisia virhetoimintoja ja harjoitellaan etsintää aidoissa työskentely-ympäristöissä.

Myös koirien terveys tarkastetaan vuosittain kertauskurssien yhteydessä.